《送赵安伯县丞之任婺源》
宋代·范浚

邑丞清操如臞儒，人言帝宗千里驹。燃膏夜绝学更苦，下笔欲命骚为奴。

往年给札试西省，堵墙学士纷惊呼。归来汀草乱袍色，上食日向庭闱趋。

君家先烈今谁如，江州黄州忠义俱。绿林豪客为蒲伏，刮肠洗胃投戈殳。

我方三叹揖盛事，欲纪劲节惭才芜。君其努力济世美，倘登要路须捐躯。

春流起柂花芬敷，取别草草如惊凫。君逢后日南来客，莫忘书札贻潜夫。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。